4 อำเภอ จังหวัดลำปาง ฝนตกต่อเนื่อง หน่วยงานในพื้นที่เตรียมรับมือตลอด 24 ชม.
นายกวีวัฒน์ สุขเกษม หัวหน้าสำนักงาน ปภ.จังหวัดลำปาง สาขาเถิน เปิดเผยว่า ในช่วงค่ำคืนที่ผ่านมา อำเภอเถิน อำเภอแม่พริก อำเภอสบปราบ และอำเภอเสริมงาม ยังคงมีฝนตกลงมาอย่างต่อเนื่อง โดยได้รับรายงานสถานการณ์เพิ่มเติมจาก กำนัน ผู้ใหญ่บ้านและมิสเตอร์เตือนภัย พบว่า อำเภอเถิน พื้นที่ตำบลนาโป่ง หมู่ 1,2,3,4,5,6,8,9,12 บ้านเรือน สิ่งสาธารณประโยชน์ พื้นที่เกษตร บ่อปลา เสียหาย พื้นที่ตำบลเวียงมอก หมู่ 9,12 น้ำป่าไหลทะลักเข้าบ้านเรือนช่วงกลางดึกที่ผ่านมา พื้นที่ตำบลเถินบุรี หมู่ 1,4 ปริมาณน้ำจากอ่างแม่อาบล้นสปืลเวย์ ไหลเข้าท่วมบ้านเรือนและพื้นที่เกษตรสำหรับอำเภอแม่พริก ได้แก่ ตำบลแม่พริก หมู่ 1, 2 ปริมาณน้ำไหลล้นตลิ่งแม่น้ำวังเข้าท่วมบ้านเรือน พื้นที่ตำบลแม่ปุ หมู่ 6 น้ำท่วมบ้านเรือนประชาชน พื้นที่ตำบลพระบาทวังตวง หมู่ 4 แม่น้ำวังเอ่อล้นตลิ่ง และอำเภอสบปราบ ถนนทางลอดกลับรถจุดวัดศรีบุญเรืองน้ำกัดเซาะได้รับความเสียหายทั้งนี้ ในส่วนของการเตรียมการ งานป้องกันและบรรเทาสาธารณภัยของ อปท. เตรียมรับมือตลอด 24 ชม. หากมีสถานการณ์ทางกำนันและผู้ใหญ่บ้านที่เฝ้าระวังเหตุในพื่นที่จะรายงานสถานการณ์ให้ ปภ. ทราบ โดยอำเภอและ ปภ. จะประเมินวิเคราะห์สถานการณ์ สนับสนุนการร้องขอและให้ความช่วยเหลือ รวมทั้งมิสเตอร์เตือนภัยทำหน้าที่กระจายข่าวสารและรายงานการแจ้งเตือยภัยให้ประชาชนทราบต่อไป